b'\n_START_ARTICLE_\nOtto von Lossow\n_START_PARAGRAPH_\nOtto von Lossow (15. tammikuuta 1868 Hof, Saksa \xe2\x80\x93 25. marraskuuta 1938 M\xc3\xbcnchen, Saksa) oli saksalainen kenraalimajuri Weimarin tasavallan aikana._NEWLINE_Lossow liittyi Baijerin armeijaan 1888. H\xc3\xa4n osallistui Kiinan boksarikapinaa tukahduttaneeseen kansainv\xc3\xa4liseen osastoon vuonna 1900. Ensimm\xc3\xa4isen maailmansodan aikana h\xc3\xa4n oli Saksan asevoimien yhteysupseerina Turkissa. Gallipolin taistelun aikana h\xc3\xa4n toimi neuvonantajana Osmanien valtakunnan armeijalle ymp\xc3\xa4rysvaltojen joukkoja vastaan._NEWLINE_Sodan j\xc3\xa4lkeen Lossow j\xc3\xa4i palvelemaan Reichswehriin, Weimarin tasavallan asevoimiin. Vuodesta 1920 h\xc3\xa4n toimi jalkav\xc3\xa4en sotakoulun johtajana. Vuonna 1923 h\xc3\xa4net nimitettiin j\xc3\xa4seneksi kolmihenkiseen Baijerin osavaltiohallintoon, nk. Baijerin triumviraattiin, jonka keulahahmo oli Gustav von Kahr. Koska osavaltiossa oli levotonta armeijan komentaja Hans von Seeckt k\xc3\xa4ski Lossowia pid\xc3\xa4tt\xc3\xa4m\xc3\xa4\xc3\xa4n aseistautuneiden natsiryhmien johtajat ja lis\xc3\xa4ksi lakkauttamaan natsien lehden V\xc3\xb6lkischer Beobachterin. Lossowin ep\xc3\xa4r\xc3\xb6ity\xc3\xa4 h\xc3\xa4net erotettiin ja tilalle nimitettiin Kress von Kressenstein. Kahr kuitenkin sai s\xc3\xa4ilytetty\xc3\xa4 viran Lossowilla._NEWLINE_Yritt\xc3\xa4ess\xc3\xa4\xc3\xa4n oluttupavallankaappausta marraskuussa Adolf Hitlerin johtamat natsit vangitsivat Lossowin ja muut triumviraatin j\xc3\xa4senet. Lossow aikoi aluksi liitty\xc3\xa4 mukaan vallankaappaukseen, mutta muutti mielt\xc3\xa4\xc3\xa4n, sill\xc3\xa4 h\xc3\xa4nen apulaiskomentajansa oli saanut ylemp\xc3\xa4\xc3\xa4 ohjeet tukahduttaa yritys joka tapauksessa. Lossowia ei tuomittu ep\xc3\xa4r\xc3\xb6innist\xc3\xa4, mutta h\xc3\xa4n ei saanut en\xc3\xa4\xc3\xa4 uusia teht\xc3\xa4vi\xc3\xa4 erottamisensa maaliskuussa 1924 j\xc3\xa4lkeen.'